Motorfietsers staan erewag op 12-jarige se roudiens | Netwerk24
Motorfietsers staan erewag op 12-jarige se roudiens
Deur Cara-Lee Dorfling 26 November 2018 06:00
Motorfietsryers het Saterdag tydens die roudiens vir die 12-jarige Cyle Welgemoed in Despatch in die Oos-Kaap 'n erewag gevorm.
Cyle het verlede Sondagmiddag op sy KTM 85cc-motorfiets in die Azaliapark-woonbuurt verongeluk. Hy het vermoedelik beheer oor die motorfiets verloor voordat hy teen 'n huis se grensmuur vasgery het. Hy is op die toneel dood verklaar.
Onderweg na die 12-jarige Cyle Welgemoed se roudiens in Despatch, in die Oos-Kaap, ry motorfietsryers in 'n konvooi agter die lykswa aan. Foto: Lulama Zenzile
Lynette en Clinton Welgemoed, ouers van Cyle, onderskraag mekaar tydens hul seun se roudiens. Foto: Lulama Zenzile
'n Roudiens is Saterdag vir Cyle by die DRC Despatch-kerk gehou. Onderweg na die kerk het motorfietsryers in 'n konvooi agter die lykswa deur Despatch se hoofstraat aangery.
"As Cyle hier was, sou hy uit sy vel gewees het," het Lynette Welgemoed, Cyle se ma, gesê.
Clinton Welgemoed, Cyle se pa, het vroeër aan Netwerk24 gesê dat Cyle 'n passie vir motorfietse gehad het en op die ouderdom van een jaar sy eerste vierwielmotorfiets gekry het.
"Daar was so baie motorfietse. Ek weet Cyle sou elke motorfiets van nader wou bekyk en nog op elkeen saamry ook," sê Lynette.
Cyle Welgemoed se valhelm was op sy kis geplaas. Foto: Lulama Zenzile
Motorfietsryer staan in 'n erewag buite die DRC Despatch-kerk ná Cyle Welgemoed se roudiens. Foto: Lulama Zenzile
Ná afloop van die roudiens het motorfietsryers 'n laaste eer aan Cyle betoon deur in 'n erewag te staan, met hul valhelms omhoog, terwyl Cyle se kis by die kerk uitgedra is.
Lynette sê die hartseer is nog geensins minder nie, maar sy waardeer elkeen se moeite wat Cyle se lewe tydens die roudiens gevier het.
"Ons waardeer elkeen se ondersteuning. Selfs die dominee het gesê in sy 14 jaar by die kerk was dié sy grootste (roudiens) wat hy in daardie kerk gesien het.